CELEX: 32014L0075
Language: el
Date: 2014-03-13 00:00:00
Title: Κατ' εξουσιοδότηση οδηγία 2014/75/ΕΕ της Επιτροπής, της 13ης Μαρτίου 2014 , για την τροποποίηση, με σκοπό την προσαρμογή στην τεχνική πρόοδο, του παραρτήματος IV της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου, όσον αφορά εξαίρεση για τη χρήση υδραργύρου σε λαμπτήρες φθορισμού ψυχρής καθόδου (CCFL) για οθόνες υγρών κρυστάλλων οπίσθιου φωτισμού, σε ποσότητα που δεν υπερβαίνει τα 5 mg ανά λαμπτήρα, οι οποίες χρησιμοποιούνται σε βιομηχανικά όργανα παρακολούθησης και ελέγχου που έχουν διατεθεί στην αγορά πριν τις 22 Ιουλίου 2017  Κείμενο που παρουσιάζει ενδιαφέρον για τον ΕΟΧ

20.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 148/84
            
         ΚΑΤ' ΕΞΟΥΣΙΟΔΌΤΗΣΗ ΟΔΗΓΊΑ 2014/75/ΕΕ ΤΗΣ ΕΠΙΤΡΟΠΉΣ
   της 13ης Μαρτίου 2014
   για την τροποποίηση, με σκοπό την προσαρμογή στην τεχνική πρόοδο, του παραρτήματος IV της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου, όσον αφορά εξαίρεση για τη χρήση υδραργύρου σε λαμπτήρες φθορισμού ψυχρής καθόδου (CCFL) για οθόνες υγρών κρυστάλλων οπίσθιου φωτισμού, σε ποσότητα που δεν υπερβαίνει τα 5 mg ανά λαμπτήρα, οι οποίες χρησιμοποιούνται σε βιομηχανικά όργανα παρακολούθησης και ελέγχου που έχουν διατεθεί στην αγορά πριν τις 22 Ιουλίου 2017
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (1), και ιδίως το άρθρο 5 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Η οδηγία 2011/65/ΕΕ απαγορεύει τη χρήση υδραργύρου στον ηλεκτρικό και ηλεκτρονικό εξοπλισμό που διατίθεται στην αγορά.
            
         
               (2)
            
            
               Πολλά βιομηχανικά όργανα παρακολούθησης και ελέγχου (IMCI) διαθέτουν οθόνες υγρών κρυστάλλων οπίσθιου φωτισμού (LCD) οι οποίες απαιτούν τη χρήση λαμπτήρων φθορισμού ψυχρής καθόδου (CCFL) με 5 mg υδραργύρου. Οι συνολικές αρνητικές συνέπειες στο περιβάλλον, την υγεία και την ασφάλεια των καταναλωτών που οφείλονται στην υποκατάσταση των λαμπτήρων CCFL που περιέχουν υδράργυρο σε βιομηχανικά όργανα παρακολούθησης και ελέγχου είναι πιθανόν να αντισταθμίζονται από τα συνολικά οφέλη της για το περιβάλλον, την υγεία και την ασφάλεια των καταναλωτών.
            
         
               (3)
            
            
               Προκειμένου να εξασφαλιστεί η δυνατότητα επισκευής και η παράταση της διάρκειας ωφέλιμης ζωής των προϊόντων, θα πρέπει να χορηγηθεί εξαίρεση από τον περιορισμό της χρήσης υδραργύρου σε λαμπτήρες CCFL για τον οπίσθιο φωτισμό οθονών υγρών κρυστάλλων σε όργανα IMCI. Σύμφωνα με την αρχή της διασφάλισης της δυνατότητας επισκευής με τον ίδιο τρόπο όπως έχει παραχθεί ένα προϊόν (repair-as-produced), η εξαίρεση θα πρέπει να ισχύει για όλα τα προϊόντα που διατίθενται στην αγορά πριν από τις 22 Ιουλίου 2017 —δηλαδή την ημερομηνία συμμόρφωσης για τα όργανα IMCI— και η περίοδος ισχύος της εξαίρεσης θα πρέπει να είναι τα 7 έτη από την εν λόγω ημερομηνία. Είναι μάλλον απίθανο η εξαίρεση να επιφέρει αρνητικές συνέπειες στην καινοτομία.
            
         
               (4)
            
            
               Επομένως, η οδηγία 2011/65/ΕΕ θα πρέπει να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Το παράρτημα IV της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
   Άρθρο 2
   1.   Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο την τελευταία ημέρα του έκτου μήνα από την έναρξη ισχύος. Ανακοινώνουν αμέσως στην Επιτροπή το κείμενο των εν λόγω διατάξεων.
   Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.
   2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
   Άρθρο 3
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 4
   Η παρούσα οδηγία απευθύνεται στα κράτη μέλη.
   
      Βρυξέλλες, 13 Μαρτίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 174 της 1.7.2011, σ. 88.
   
      ΠΑΡΑΡΤΗΜΑ
      Στο παράρτημα IV της οδηγίας 2011/65/ΕΕ, προστίθεται το ακόλουθο σημείο 35:
      
         
                     «35:
                  
                  
                     Υδράργυρος σε λαμπτήρες φθορισμού ψυχρής καθόδου, σε ποσότητα που δεν υπερβαίνει τα 5 mg ανά λαμπτήρα, για οθόνες υγρών κρυστάλλων οπίσθιου φωτισμού, οι οποίες χρησιμοποιούνται σε βιομηχανικά όργανα παρακολούθησης και ελέγχου που διατίθενται στην αγορά πριν από τις 22 Ιουλίου 2017
                     Λήγει την 21η Ιουλίου 2024.»